Jou kind moet leer dat sekere gedrag sekere gevolge het. Die minder lekker gevolge word veroorsaak deur sy eie gedrag. Moenie wag tot die swak gedrag kop uitsteek voordat jy die gevolge begin verduidelik nie. Julle moet in kalm tye daaroor gesels, en jy moet jou standpunt duidelik maak.
Wanneer jy reëls en grense instel, moet jy dit nie in die hitte van die oomblik doen nie. Jy moet die reëls en grense, en die redes daarvoor, rustig en kalm aan jou kind kommunikeer, op ‘n vlak wat vir hulle verstaanbaar is. Gee hulle ook kans om vrae te vra. Vra hulle om dit weer aan jou terug te verduidelik. So sal jy seker wees hulle verstaan.
Soms reageer jy vining en skerp op iets verkeerds, en ander kere sien jy dit maar oor. Probeer om jou eie emosionele toestand apart te hou van hoe jy dissiplineer. Hou die groter prentjie in gedagte. Met elke daad van jou kind af, leer jou kind iets en bou jy aan die mens wat hulle eendag gaan wees. Dink langtermyn… wat verrig jy as jy nou wild skree en skel? En waste boodskap gee jy jou kind as jy te moeg is om hulle te dissiplineer?
Jou kind soek eintlik regtig jou goedkeuring, maar weet ook nie altyd hoe om dit te kry nie. As jy jou kind prys vir wat hulle reg gedoen het, gaan hy dit beslis weer doen. Positiewe terugvoer kan wondere verrig, veral as jy voel dat jy altyd aan die baklei is.
Weet jy wat tipiese gedrag vir ‘n eenjarige is? As jy ‘n dissipline-probleem het, is die oorsaak moontlik heel eenvoudig dat jou verwagtinge onrealisties is. Sorg dat jy ingelig is oor wanneer ‘n kind wat kan doen, en hoe hulle breintjie werk en ontwikkel.